Turun kunnallispolitiikassa vuosikymmenet vaikuttanut Olavi Mäenpää menehtyi tiistain ja keskiviikon välisenä yönä aiemmin saamansa sairaskohtauksen seurauksena. Hän oli syntynyt Tyrväällä eli nykyisessä Sastamalassa 26. marraskuuta 1950.

Mäenpää työskenteli nuoruudessaan esimerkiksi Neuvosto-Viron rakennustyömailla. Hänen alkuperäinen poliittinen kotinsa oli Sdp. Julkisuuteen hän nousi 1980-luvulla smp:läisenä, joka asettui puolueen tuolloista vahvaa miestä Hannu Suhosta vastaan. Mäenpää erotettiin Smp:stä vuonna 1986.

Mäenpää valittiin Turun valtuustoon syksyn 1992 vaaleissa. Hänen valtuustotyönsä jatkui aina kevääseen 2017, jolloin hän ei enää päässyt kuntavaaleissa läpi.

Valtuustoura sujui pääosin yhden hengen ryhmissä, joskin aika ajoin hänellä oli myös ryhmätovereita. Aluksi Mäenpää oli sitoutumaton. Myöhemmin ryhmän nimenä oli Kansallinen Rintama, Suomen Kansan Sinivalkoiset, pelkät Sinivalkoiset ja Suomidemokraatit. Välillä hän edusti Vapauspuoluetta.

Jatkuu mainoksen jälkeen Mainos päättyy

Mäenpää tuli tunnetuksi kansallismielisenä poliitikkona, joka kaivoi erilaisia väärinkäytöksiä ja arvosteli ankarasti pakolaisten vastaanottoa. Hänen suorasukainen ja värikylläinen puheenpartensa ja välillä henkilökohtaisuuksiin käynyt tyylinsä herättivät runsaasti ristiriitoja.

Äärimmillään linja vei oikeussaliin. Mäenpää sai vuosien varrella useita tuomioita kiihotuksesta kansanryhmää vastaan. Hänet tuomittiin myös kunnianloukkauksesta ja törkeästä väärennyksestä. Uraan kuuluivat myös pitkät valtuustopuheet, nälkälakko ja kohuttu esiintyminen Soldiers of Odin -asussa.

Useille äänestäjille Mäenpään näkemykset ja tyyli kuitenkin kelpasivat. Vuoden 2004 kuntavaaleissa hän kohosi Turun äänikuninkaaksi 2 208 äänellä. Vuoden 1999 eduskuntavaaleissa laariin satoi yli 4 000 ääntä. Mäenpään toiveet valtakunnallisesta urasta tyssäsivät vuonna 1999 siihen, että häntä ei lopulta kelpuutettu Perussuomalaisten ehdokaslistalle.

Lue myös: Uusi rakkaus piristi ja vainoaja masensi – Mäenpään elämä oli vilkasta loppuun saakka